
TLAČOVÁ SPRÁVA
Žilina sa sfarbí a zazelená, mesto plánuje výsadbu nových kvetov i stromov 
Žilina, 24. mája 2021 – Žilina je zas o krok bližšie k prívlastku zelené mesto. Samospráva v tomto roku pripravila viacero noviniek v oblasti rozvoja zelene. Pripravuje sa nová výsadba kvetinových záhonov, ako aj stromov po celom meste. 

V uplynulých dňoch pribudlo v Lesoparku Chrasť 750 kusov sadeníc. V obľúbenej relaxačnej časti mesta boli vysadené stromy druhu buk lesný, borovica lesná, smrek obyčajný, jedľa biela, dub letný, zimný a tiež brest horský. Nové cibuľoviny krášlia ulice Vysokoškolákov, Tajovského, Veľkú okružnú, Košickú a Park Ľudovíta Štúra. Záhony za približne 14-tisíc eur pribudli na miestach, kde boli v minulosti vysadené letničky.  

Koncom minulého roka mesto vysadilo 45-tisíc kusov jarných cibuľovín, ktoré kvitnú. Hoci budú záhony po odkvitnutí pokosené, cibule zostávajú v záhonoch ešte ďalšie dva roky. V apríli tohto roka vysadilo mesto nové stromoradie hrušiek podľa štúdie Ing. Richarda Fabriciho aj na Ulici Juraja Fándlyho. V októbri  je naplánovaná výsadba z druhej strany.

Už v tomto týždni začala samospráva výsev suchomilného lúčneho porastu najmä na zelené prícestné pásy na Hurbanovej a Legionárskej ulici. Cieľom je na ploche približne 400 m2 vytvoriť vhodné prostredie pre užitočný hmyz. Novinkou je, že mesto zvažuje možnosť obstarať 250 kusov zavlažovacích vakov k rovnakému počtu novovysadených stromov na sídlisku Solinky. 

Žilina sa zazelenie a sfarbí vďaka výsadbe aj počas letných mesiacov a na jeseň. Frekventované ulice a námestia budú opäť zdobiť pestrofarebné kvetinové veže s ružovo-červeno-bielymi muškátmi. V rovnakej farebnej kombinácii samospráva osadí tento rok aj muškátové závesné nádoby. Ružová a fialová farba kvetov bude zas dominovať vo vyvýšených betónových kvetináčoch. V mesiaci jún pribudnú nové trvalkové záhony tiež na uliciach Tomáša Ružičku, Nešporova, Legionárska, Romualda Zaymusa a na kruhových objazdoch na Ulici vysokoškolákov. Plánom je meniť výsadby letničkových záhonov za trvalkové v rozvoľnenom štýle holandského typu. Na trvalkovú výsadbu a letničky má samospráva vyčlenených takmer 60-tisíc eur. 

Novinky mesto chystá aj na jeseň. Vďaka podpore z nórskych fondov plánuje vysadiť v prvej fáze projektu 319 kusov líniových stromov po celom meste. Pribudnúť by mali aj mobilné nádoby s novou výsadbou. V pláne pred príchodom zimných mesiacov je tiež podopĺňať vypadnuté kry do živých plotov a vytvárať nové krovinaté farebné kompozície ako izolačnú zeleň.

Okrem finančných prostriedkov z projektu, má mesto k dispozícii aj vlastné zdroje zo spoločenskej hodnoty drevín, ktoré sú účelovo viazané na uskutočňovanie určitých druhov výsadby. 

Vladimír Miškovčík,
hovorca mesta
[image: image1.jpg]